BRek & HonsBRek: Geoktrooieerde Rekenmeester​ (GR)Currently selected
'n GR gebruik die titel GR(SA) en is 'n lid van die Suid-Afrikaanse Instituut van Geoktrooieerde Rekenmeesters (SAIGR). Indien studente die roete volg wat deur Stellenbosch Universiteit aangebied word, moet hul vir die BRek-graad (3 jaar) registreer en daarna vir die HonsBRek-graad (1 jaar). Nadat die vereiste tegniese kennis op universiteit verwerf is, word 'n driejaar kontrak met 'n geregistreerde ouditeursfirma of ander geregistreerde opleidingsorganisasie in handel en nywerheid aangegaan om die vereiste praktiese ondervinding op te doen. Gedurende die eerste jaar van hulle leerlingskap kan leerlingrekenmeesters die eerste deel van die professionele eksamen van die SAIGR, wat as die Aanvanklike Toets van Bevoegdheid (ATB) bekend staan, skryf.
Verwys na die aangehegde pamflet​ vir onder andere die toelatingsvereistes. Sien ook die beroepsmoontlikhede.​
Vanaf 2014 word alle eerstejaar- en tweedejaarmodules en vanaf 2015 ook alle derdejaarmodules in beide Afrikaans en Engels aangebied.
(Verwys na die Jaarboek De​el 10​​ vir taalspesifikasie vir verskillende jare.)
DIE HONSBREK-PROGRAM (nagraads)
- Die program word in beide Afrikaans en Engels aangebied.
- Die program is nie op 'n afstandsonderrig-basis beskikbaar nie.
Die toelatingsvereistes word deur die Skool vir Rekeningkunde vasgestel na deeglike inagneming van onlangse resultate behaal deur studente in die program. Hierdeur word van studente verlang om, onder andere, die nodige toegewydheid reeds in hul voorgraadse studie te toon ten einde vir toelating tot HonsBRek in aanmerking te kom.
Volg asseblief hierdie skakel vir die 2020 toelatingsvereistes.​​
Slegs studente wat in besit is van een van die volgende grade word tot die program toegelaat:
Die BRek-graad van Stellenbosch Universiteit (of 'n ekwivalente SAIGR-geakkrediteerde GR-rigting graad van 'n ander Suid-Afrikaanse universiteit); en
Die BCom(Finansiële Rekeningkunde) of BCom(Bestuursrekeningkunde) graad van Stellenbosch Universiteit (of enige ander BCom-graad van Stellenbosch Universiteit waarin presies dieselfde modules as een van die bogenoemde grade geslaag is). (Hierdie studente moet 'n oorbruggingsjaar suksesvol voltooi om in aanmerking te kom vir toelating tot HonsBRek. Besonderhede hiervan word hieronder verskaf). Hierdie roete is nie beskikbaar vir studente van ander universiteite wat graadrigtings anders as die SAIGR-geakkrediteerde GR-rigting gevolg het nie.
Van BCom(Finansiële Rekeningkunde) en BCom( Bestuursrekeningkunde) gegradueerdes van Stellenbosch Universiteit wat 'n oorbruggingsjaar wil voltooi om sodoende in aanmerking te kom vir toelating tot HonsBRek, word vereis om gedurende die oorbruggingsjaar as Spesiale Studente (vir nie-graaddoeleindes) vir die volgende vakke te registreer, tensy hierdie vakke reeds vroeër as deel van 'n BCom of ander graad geslaag is (in hierdie geval, verwys ook na die 'tweejaarreël' met verwysing na die ouderdom van modules ten tyde van toelating in die gedetailleerde toelatingsvereistes onder die skakel hierbo):
Finansiële Rekeningkunde 379;
Bestuursrekeningkunde 378 (tensy 'n prestasiepunt van 60% of meer vir Bestuursrekeningkunde 388 in die finalejaar van die BCom-program behaal is); en
Die toelatingsvereistes tot HonsBRek vir studente wat die oorbruggingsjaar gedoen het, is dieselfde as vir BRek-studente.
Die bogenoemde oorbruggingsjaar is slegs van toepassing op studente wat vir toelating tot die HonsBRek-program by Stellenbosch Universiteit wil aansoek doen. BCom-studente wat die oorbruggingsjaar wil doen om aansoek te doen vir nagraadse programme in die GR-rigting by ander universiteite, moet daardie universiteite direk kontak in verband met hul toelatingsvereistes. Die Skool vir Rekeningkunde reik geen bevestigingsbriewe hoegenaamd met verwysing na die oorbruggingsjaar vir sodanige studente uit nie.
Verdere besonderhede oor die oorbruggingsjaar is op versoek by die Mede-programleiers van die BRek- en HonsBRek-programme, Proff. CJ van Schalkwyk en SPJ von Wielligh, beskikbaar.
Gevorderde Finansiële Rekeningkunde
Gevorderde Ouditkunde, Regulering en Inligtingstelsels
Gevorderde Bestuursbesluitneming en Beheer en Finansiële Bestuur
Die HonsBRek-program veronderstel 'n gedetailleerde en op hoogte kennis van Suid-Afrikaanse korporatiewe- en belastingwetgewing, wat die Maatskappywet en Maatskappy Regulasies en Inkomstebelasting en verwante wette insluit. Gevolglik, indien studente van ander lande as Suid-Afrika nie bewys kan lewer dat hulle aan hierdie voorvereiste voldoen nie, kan hulle nie vir toelating tot die program oorweeg word nie. 'n Minimum van twee verdere jare van voorgraadse studie by Stellenbosch Universiteit word vereis om vir toelating oorweeg te kan word. ​
Die keerdatum vir aansoeke om toelating tot die HonsBRek-program is 31 Oktober van die voorafgaande jaar.
Vir meer inligting oor die Suid-Afrikaanse Instituut van Geoktrooieerde Rekenmeesters, besoek ​www.saica.co.za​​